**KLAIPĖDOS MIESTO SAVIVALDYBĖS ADMINISTRACIJOS**

**UGDYMO IR KULTŪROS DEPARTAMENTO ŠVIETIMO SKYRIAUS**

**2015 METŲ VEIKLOS ATASKAITA**

2016 m. sausio 18 d.

Klaipėda

1. Ugdymo ir kultūros departamento Švietimo skyrius (toliau – Skyrius) 2015 metais:

1.1. siekė strateginio tikslo – teikti kokybiškas švietimo paslaugas Klaipėdos miesto savivaldybės švietimo įstaigose, saugioje ir šiuolaikinius reikalavimus atitinkančioje mokymosi aplinkoje, siekti visapusiško mokymo proceso dalyvių poreikių tenkinimo, optimizuojant švietimo sistemą;

1.2. organizavo:

1.2.1. Metinės veiklos programos įgyvendinimą;

1.2.2. Ugdymo proceso užtikrinimo programos (10) įgyvendinimą (SVP).

1.3. 2015 m. pagrindiniai veiklos uždaviniai buvo:

1.4.1. nuolatinės švietimo būklės stebėsenos vykdymas ir kaitos numatymas pagal stebėsenos rezultatus;

1.4.2. veiksmo tyrimo „Standartizuotų testų taikymas savivaldybėse 2015 m.“ vykdymas, rezultatų analizės ataskaitos ir rekomendacijų, gerinant mokinių pasiekimus bei jų savijautą mokykloje, įgyvendinimas;

1.4.3. ikimokyklinio ugdymo įstaigų tinklo pertvarkos 2015–2018 m. bendrojo plano projekto, numatant „Purienos“ lopšelio-darželio iškėlimo, privalomojo priešmokyklinio ugdymo užtikrinimo bei ikimokyklinio ugdymo vietų skaičiaus didinimo galimybes, parengimas;

1.4.4. bendrojo ugdymo mokyklų tinklo pertvarkos 2016–2020 m. bendrojo plano projekto parengimas;

1.4.5. neformaliojo vaikų švietimo veiklos tobulinimui skirtų teisės aktų parengimas ir įgyvendinimas.

2. Finansinė informacija. Biudžetiniais 2015 metais buvo skirta 62 918 438 Eur Ugdymo proceso užtikrinimo programai (10) įgyvendinti: iš savivaldybės biudžeto – 62 368 525 Eur (iš jų savivaldybės biudžeto lėšos – 24 044 374 Eur; pajamų įmokų už paslaugas – 5 453 919 Eur; pajamų įmokų likutis – 681 245 Eur; valstybės specialiosios tikslinės dotacijos – 31 876 914 Eur; paskolos lėšos – 167 800 Eur; apyvartinių lėšų likutis – 8 431 Eur; iš savivaldybės privatizavimo fondo – 135 842 Eur; iš Europos Sąjungos paramos lėšų – 326 865 Eur; iš kitų šaltinių – 223 048 Eur.

3. Svarbiausi 2015 metais atlikti darbai ir jų rezultatai.

3.1. Skyrius koordinavo 93 įstaigų veiklą: 44 ikimokyklinių įstaigų (nuo 2015 m. rugsėjo 1 d. – 45), 7 mokyklų-darželių (nuo 2015 m. rugsėjo 1 d. – 6), 1 pradinės, 9 pagrindinių, 11 progimnazijų, 12 gimnazijų, 6 neformaliojo švietimo įstaigų, Regos ugdymo ir Pedagogų švietimo ir kultūros centrų, Pedagoginės psichologinės tarnybos veiklą.

3.2. Koordinuojant švietimo įstaigų veiklą, buvo suderinti 40 bendrojo ugdymo mokyklų ir 3 formalųjį švietimą papildančių įstaigų 2015–2016 m. m. ugdymo planai, 93 įstaigų 2016–2018 metų strateginiai veiklos planai, įvertintos vadovų veiklos už 2014 m. ataskaitos. Įgyvendinant vadovų atestacijos programą, atestuota 18 (2014 m. – 11) švietimo įstaigų vadovų (iš jų 9 – I, 5 – II ir 4 – III kvalifikacinei kategorijai), 95 (2014 m. –22) vadovams nustatyta atitiktis turimai kvalifikacinei kategorijai.

3.3. Siekiant patikima informacija pagrįstų sprendimų priėmimo, suformuotos ir Informacinių technologijų centrui Švietimo valdymo informacinės sistemos duomenų bazei pateiktos 8 ataskaitos, papildomai nauja – Neformaliojo vaikų švietimo teikėjų ataskaita, Švietimo ir mokslo institucijų registre įregistruota 50 naujų švietimo teikėjų (3 ikimokyklinio ugdymo ir 47 kitų švietimo teikėjų). Pagal patvirtintus stebėsenos rodiklius, atlikta demografinio, ekonominio bei socialinio konteksto ir bendrojo, ikimokyklinio, neformaliojo ugdymo bei informacinių ir komunikacinių technologijų diegimo švietimo įstaigose stebėsena, parengtos šių sričių analizės ir išvados.

3.4. Bendrojo ugdymo srityje įgyvendintos tokios priemonės:

3.4.1. siekiant optimizuoti savivaldybės švietimo įstaigų veiklą, baigtas įgyvendinti Bendrojo ugdymo mokyklų tinklo 2012–2015 metų pertvarkos bendrasis planas, įvykdytos tokios priemonės: pradėta vidaus struktūros pertvarka „Pakalnutės“ mokykloje-darželyje, nekomplektuojant pradinių klasių, tęsta vidaus struktūros pertvarka „Šaltinėlio“, „Nykštuko“ mokyklose-darželiuose, įvykdyta „Inkarėlio“ mokyklos-darželio vidaus struktūros pertvarka į lopšelį-darželį, Ievos Simonaitytės pagrindinės mokyklos – į jaunimo mokyklą. Pradėtas ruošti naujas Bendrojo ugdymo mokyklų tinklo 2016–2020 metų pertvarkos bendrasis planas;

3.4.2. teikta metodinė pagalba „Gabijos“ progimnazijai, „Santarvės“ ir „Vyturio“ pagrindinėms mokykloms bei Hermano Zudermano gimnazijai (2014 m. – 2 mokykloms) dėl veiklos kokybės išorės vertinimo. Šių mokyklų kokybės išorės vertinimo ataskaitos išanalizuotos, paruošti planai atskirų veiklos sričių tobulinimui. Klaipėdos miesto patirtis pristatyta Švietimo ir mokslo ministerijoje respublikos švietimo padalinių vadovams;

3.4.3. buvo organizuota 11 valstybinių brandos egzaminų 52 valstybinių brandos egzaminų centruose. Koordinuotas 5 mokyklinių brandos egzaminų organizavimas ir vykdymas 46 mokyklinių brandos egzaminų centruose bei pagrindinio ugdymo programos baigimo pasiekimų patikrinimai 20 bendrojo ugdymo mokyklų. 27 bendrojo ugdymo mokyklos dalyvavo tyrime „Standartizuotų testų taikymas savivaldybėse 2015 m.“, pagal kurį bendrojo ugdymo mokyklos gavo objektyvią informaciją apie 4 klasių mokinių skaitymo, rašymo ir matematikos, gamtos mokslų (vertinime dalyvavo1410 mokinių), o 8 – skaitymo, rašymo, matematikos, socialinių ir gamtos mokslų pasiekimus (vertinime dalyvavo 1395 mokiniai). Rezultatai išanalizuoti, paruoštos rekomendacijos mokykloms;

3.4.4. koordinuojant Savivaldybės administracijos Vaiko gerovės komisijos funkcijų vykdymą, 2015 m. buvo organizuota 18 posėdžių, kuriuose svarstyta 118 klausimų. Svarstyta medžiaga, susijusi su 37 vaikų elgesiu, didžiajai jų daliai skirtos minimalios (21vaikui) ar vidutinės priežiūros (4 vaikams) priemonės. Pateiktos 44 ataskaitos dėl minimalios ar vidutinės priežiūros priemonių vykdymo. Taip pat Komisija svarstė situacijas dėl 15 vaikų, iš kurių 10 skirta kompleksinė pagalba;

3.4.5. gerinant pagalbą specialiųjų ugdymosi poreikių turintiems mokiniams, skirti 86 mokytojų padėjėjai;

3.4.6. vykdyta Bendrojo ugdymo mokyklų veiklos priežiūra: mokyklų veiklos įsivertinimo situacija; švietimo pagalbos teikimo efektyvumas mokiniams, turintiems įvairiapusių raidos, elgesio ir emocijų sutrikimų; ugdymo proceso organizavimas nuotoliniu būdu; vertinti 7 mokyklų sprendimai, susiję su mokyklos nelankančiais vaikais, ir kitų institucijų pagalba šiuo klausimu; vaikų, grįžusių iš socializacijos centrų, resocializacija; vykdyta 2015 metų kalbų įskaitų, valstybinių brandos egzaminų, mokyklinių brandos egzaminų, Pagrindinio ugdymo pasiekimų organizavimo ir vykdymo priežiūra, apibendrinti rezultatai; keliose mokyklose atlikti vertinimai, kaip panaudojami standartizuotų testų rezultatai mokinių pasiekimams gerinti; atlikta analizė apie užsienio kalbų pasirinkimo bendrojo ugdymo mokyklose situaciją ir kt.

3.5. Ikimokyklinio ugdymo srityje įgyvendintos tokios priemonės:

3.5.1. išanalizuota ikimokyklinio ir priešmokyklinio ugdymo situacija ir pirmą kartą patvirtintas Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2015–2018 metų tinklo pertvarkos bendrasis planas, kuriame numatytos ikimokyklinio ir priešmokyklinio ugdymo vietų skaičiaus didinimo galimybės. 2015 metais įstaigose įsteigtos 23 naujos grupės, 2 iš jų (priešmokyklinio ugdymo) – bendrojo ugdymo mokyklose. Iškeltas lopšelis-darželis „Aušrinė“ iš pastato Strėvos g. 9;

3.5.2. tobulinant Centralizuotą elektroninę vaikų priėmimo sistemą į ikimokyklines ir priešmokyklines grupes, patvirtintas naujas vaikų priėmimo į Klaipėdos miesto savivaldybės švietimo įstaigas, įgyvendinančias ikimokyklinio ir priešmokyklinio ugdymo programas, tvarkos aprašas;

3.5.3. atliktas lopšelių-darželių „Bitutė“ ir „Radastėlė“ veiklos kokybės išorės vertinimas, parengtos ataskaitos, kuriose suformuluoti įstaigų stiprieji ir tobulintini veiklos aspektai.

3.6. Neformaliojo vaikų švietimo srityje įgyvendintos tokios priemonės:

3.6.1. parengtas Klaipėdos miesto savivaldybės neformaliojo vaikų švietimo mokyklų ir formalųjį švietimą papildančio ugdymo mokyklų veiklos organizavimo tvarkos aprašas, kuriame apibrėžti visi šios veiklos organizavimo aspektai (mokinių priėmimo į įstaigas sąlygos, būrelių komplektavimas, atvirų vaikų bei jaunimo erdvių veiklos principai, nustatyti nauji atlyginimo dydžiai už teikiamą neformalųjį vaikų švietimą ir kt.);

3.6.2. Vaikų laisvalaikio centro klubas „Žuvėdra“ perkeltas iš lopšelio-darželio „Obelėlė“ pastato į Pedagogų švietimo ir kultūros centro pastatą H. Manto g. 77, pastarąjį iškeliant į dalį atsilaisvinusių patalpų Baltijos gimnazijoje (Baltijos pr. 51);

3.6.3. įvertintos 34 įvairių švietimo teikėjų programos, finansuojamos iš savivaldybės biudžeto MK dalies (panaudota 71 505 Eur, dalyvavo 1589 vaikai) ir 92 įvairių švietimo teikėjų programos, iš kurių 69 finansuotos iš tikslinės valstybės dotacijos (panaudota 171 248 Eur , dalyvavo 3215 vaikai). Siekiant užtikrinti minėtų programų vykdymo kokybę, buvo atlikta jų įgyvendinimo priežiūra. Koordinuotas Vaikų vasaros programų vykdymas (dalyvavo 2286 vaikai, panaudota 14 481 Eur).

3.7. Skatinant gabiųjų mokinių ugdymą, buvo organizuoti miesto dalykinių olimpiadų ir konkursų turai, mokiniai dalyvavo 25 respublikinėse olimpiadose. Pagal 2015 m. edukacinių, kultūrinių ir kitų renginių programą buvo organizuoti visi suplanuoti renginiai: 30 mokinių bei mokytojų konferencijų, 17 dalykinių konkursų, 15 sporto ir sveikos gyvensenos bei 12 tradicinių miesto švenčių ir renginių, 22 muzikinius, choreografinius ir teatrinius renginius bei festivalius, 11 parodų, vykdyta 16 projektų bei akcijų. Miesto mokyklų ir ikimokyklinių įstaigų ugdytiniai dalyvavo respublikiniuose ir tarptautiniuose konkursuose. Aktyvinant vaikų ir paauglių nusikalstamumo ir žalingų įpročių prevenciją, buvo organizuoti prevenciniai renginiai pagal programą „Minimalios vaiko priežiūros priemonių vykdymo užtikrinimas“ (skirta 2896 Eur), smurto ir patyčių prevencijos socialinės akcijos.

3.8. Klaipėdos miesto mokinių sporto žaidynių Mero taurei laimėti vykdytos įvairių sporto šakų varžybos 4 grupėse: gimnazijų, progimnazijų, pagrindinių mokyklų ir visų tipų mokyklų pradinių klasių. Mero taurės žaidynių varžybų nugalėtojai atstovavo Klaipėdos miestui Lietuvos mokinių olimpinio festivalio varžybose.

Užtikrinant Valstybės ir Savivaldybės švietimo politikos įgyvendinimą, vykdytos ir kitos Klaipėdos miesto savivaldybės 2013–2020 metų strateginio plėtros plano priemonės.

4. Specifinės veiklos rūšys (komentarai):

4.1. mokinių maitinimo ir pavėžėjimo organizavimas, dalyvavimas įgyvendinant Elektroninio mokinio pažymėjimo diegimo I etapą;

4.2. paruošti suvestiniai švietimo įstaigų vadovų atostogų ir darbo laiko grafikai bei įsakymų (vėliau – Mero potvarkių) projektai dėl atostogų grafikų pakeitimų;

4.3. dalyvauta vykdant Savivaldybės sutarties su Klaipėdos universitetu priemonių planą, koordinuota Švietimo tarybos veikla, dalyvauta miesto Akademinių reikalų tarybos veikloje.

5. Parengta dokumentų: Savivaldybės tarybos sprendimų projektų – 33; Mero potvarkių projektų – 52; Administracijos direktoriaus įsakymų projektų – 102; Švietimo skyriaus vedėjo įsakymų – 374, atlikta užduočių, priskirtų „Avilio“ sistemoje, – 1450.

6. Problemos, aktualios miesto gyventojams: 1) trūksta ugdymosi vietų vaikams pagal ikimokyklinio ir priešmokyklinio ugdymo programas; 2) yra dar vienos bendrojo ugdymo mokyklos (1–8 kl.) poreikis šiaurinėje miesto dalyje; 3) nepakankamai užtikrinamas įstaigų teritorijų saugumas; 4) ugdymo sąlygos dalyje įstaigų neatitinka higienos normų ir priešgaisrinės saugos reikalavimų; 5) daugelyje ikimokyklinio ugdymo įstaigų vaikų žaidimų aikštelės neatitinka higienos normų reikalavimų.

7. Artimiausio laikotarpio švietimo prioritetas ir planuojamos veiklos prioritetinės kryptys:

7.1. švietimo prioritetas – nuolatinės švietimo būklės stebėsenos vykdymas ir kaitos numatymas pagal stebėsenos rezultatus;

7.2. Ikimokyklinio ugdymo įstaigų tinklo pertvarkos 2016–2018 m. bendrojo plano stebėsenos atlikimas ir numatytų priemonių vykdymas;

7.3. Bendrojo ugdymo mokyklų tinklo pertvarkos 2016–2020 m. bendrojo plano projekto parengimas;

7.4. Neformaliojo vaikų švietimo programų, finansuojamų iš valstybės dotacijos (mokinio krepšelio), konkursų organizavimas ir priežiūros vykdymas;

7.5. privalomojo priešmokyklinio ugdymo įgyvendinimo organizavimas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_